
ВЪПРОСИ И ОТГОВОРИ
ПО ПРОЦЕДУРА ЗА ПРЕДОСТАВЯНЕ НА БЕЗВЪЗМЕЗДНА ФИНАНСОВА ПОМОЩ ЧРЕЗ ПОДБОР НА ПРОЕКТНИ ПРЕДЛОЖЕНИЯ BG05SFPR001-2.003 „ПОДКРЕПА ЗА УЧЕНИЦИ С ТАЛАНТИ“
към 07.11.2025 г.

[bookmark: _Hlk200618891]ВЪПРОС 1 от 03.09.2025 г. (Q001 постъпил чрез ИСУН):
Здравейте, имаме следните въпроси по настоящата покана:
1. Има ли ограничения до колко деца да включват групите, с които се работи? Препоръчвате "малки" групи, моля за някакъв количествен измерител.
2. Има ли нужда от някакви документи за партньорство с училищата, от които идват децата с таланти?
3. Кой сключва договорите за работа с педагогическите специалисти, експертите образователни дейности и специализираните медицински лица, които се ангажират по проекта? районното кметство като бенефициент по проекта или училищата?
4. Допустимо ли е специалисти и експерти, заети по този проект да работят и по други, като се спазва изискването за липса на двойно финансиране и демаркация с други програми?
5. До колко часа на ден могат да бъдат заети децата в дейности по проекта?
6. Поставяте ограничение от 70 часа за участие на един ученик в дейности. Тези дейности общо за проекта ли са или само за едно направление? Допустимо ли е един ученик да участва в повече от едно направление?
7. В тези 70 часа включва ли се участието в тренировъчните лагери (в зависимост от направлението) или само посещението на кръжоци/работилници/клубове/спортни тренировки? 
Благодаря!

[bookmark: _Hlk200618942]ОТГОВОР:
1. Всеки кандидат по своя преценка определя числеността на групите като се съобразява със спецификата на дейността. 
2. Училищата не попадат сред допустимите партньори съгласно т. 12 „Допустими партньори“ от Условията за кандидатстване (УК). В тази връзка по процедурата не се изискват документи за партньорство с училища. Обръщаме внимание, че съгласно т. 15 „Допустими целеви групи“ от УК допустима целева група по процедурата, освен деца и ученици, са и държавни, общински и частни детски градини и училища и центрове за подкрепа за личностното развитие (ЦПЛР).
3. Задължително условие за допустимост на разходите за възнаграждения на наетите лица по Дейност 1 е договорите с наетите педагогически специалисти, експерти образователни дейности и специализирани медицински лица по проекта да се сключват в съответствие с действащата нормативна уредба. Плащането на дължимите възнаграждения и осигурителни вноски се извършва от бенефициента и/или партньорите по проекта.
4. Процедурата не поставя забрана наетите по проекта лица да работят и по други проекти. Договорите с наетите лица следва да се сключват в съответствие с действащата нормативна уредба, вкл. при спазване на изискванията за максимална продължителност на работното време. При отчитане на разходи за възнаграждения на наетите лица бенефициентът е задължен да представя документи (опис на проведени занимания/ събития, справка за отработените часове от всички наети лица за дадено събитие и т.н.), както е посочено в раздел II.1. Единични разходи за възнаграждения на наети експерти (ПС/ЕОД/СМЛ) по Дейност 1  на Условията за възстановяване на разходите по процедура BG05SFPR001-2.003 „Подкрепа за ученици с таланти“ (Приложение XVII към Условията за изпълнение). 
Демаркация се осъществява от всеки бенефициент, като се следи за разграничение между изпълняваните дейности и участниците по различните програми и проекти. Недопускането на двойно финансиране на дейности и целеви групи се спазва както на етап кандидатстване (чрез декларации) и на етап договаряне (чрез проверка за двойно финансиране), така и по време на изпълнението на проекта (чрез проверки за двойно финансиране, анкетни карти, справки за участниците, и др.).
Обръщаме внимание, че информация за демаркация се попълва в секция 11. „Допълнителна информация, необходима за оценка на проектното предложение“, поле „Демаркация и допълняемост“ от Формуляра за кандидатстване. На етапа на кандидатстване кандидатите и техните партньори декларират в Декларация на кандидата/партньора (Приложение I към Условията за кандидатстване) липса на двойно финансиране и за увереност съгл. чл.73, ал.2, буква е) от Регламент (ЕС) 2021/1060.
[bookmark: _Hlk208480025][bookmark: _Hlk208480202]5. Заетостта на децата и учениците за подготовка по поддейност 1.1 е до 70 часа в учебно време съобразно ангажираността им със задължителните часове по учебен план и часовете за самоподготовка, като дневната им заетост следва да е съобразена с възрастта, здравното и психично-емоционалното състояние и да осигурява време за възстановяване. Обръщаме внимание, че подготовката на едно дете или ученик в областта на изкуствата, културата, спорта, STEM и чуждите езици по поддейност 1.1 или част от нея може да се осъществява и в извънучебно време – през почивните дни и ваканциите, при спазване на изискванията на приложимата нормативна уредба. 
[bookmark: _Hlk207958978]6. В УК е посочено, че максималната продължителност на подготовката на едно дете или ученик в областта на изкуствата, културата, спорта, STEM и чуждите езици по поддейност 1.1 е до 70 часа в учебно време. Ограничението за часовете е поставено за занимания в рамките на всяка учебна година от продължителността на проекта, т.е. отнася се за периода от 15 септември до 31 май на следващата календарна година – за предучилищното образование, съответно за периода на първия и втория учебен срок – за училищното образование. Ученик може да участва в повече от едно направление през учебно време, но сумарно часовете за подготовка не следва да надхвърлят ограничението от до 70 часа в учебно време за една учебна година. 
[bookmark: _Hlk207958995]7. Както е посочено в описанието на допустимата поддейност 1.1 в ограничението до 70 часа в учебно време се включват всички дейности по подготовка на дете/ученик в съответното направление, независимо от формата: кръжоци, школи, клубове, работилници, тренировки или тренировъчни лагери. Уточнено е, също така, че подготовката може да се осъществява както в рамките на учебната година извън часовете по учебен план, а при целодневна организация на учебния ден извън дейностите по самоподготовка, така и в извънучебно време - през почивните дни и ваканциите. През учебната година груповите или по изключение индивидуалните занимания може да се организират под формата на седмични занятия с определен седмичен брой часове.


ВЪПРОС 2 от 17.09.2025 г. (Q002 постъпил чрез ИСУН):
Здравейте, във връзка с отворената процедура за предоставяне на безвъзмездна финансова помощ чрез подбор на проектни предложения BG05SFPR001-2.003 „ПОДКРЕПА ЗА УЧЕНИЦИ С ТАЛАНТИ“  бихме искали да зададем следните въпроси:
1.	Необходимо е да се изясни по какъв начин ще бъдат селектирани учениците таланти и има ли значение в какъв вид училище учат?
2.	Съгласно указанията като възможни партньори са посочени Юридически лица с нестопанска цел (ЮЛНЦ),  Държавни и общински културни организации, както и частни културни организации, Читалища, Обществени библиотеки и Спортни клубове, но не става ясно по какъв начин общината като кандидат да подбере партньор за посочената процедура.
3.	Възможно ли е включване на  вече сформиран отбор/група като партньор за посочената процедура? Пример: Спортен клуб да бъде включен, като подготвя отбор за определено състезание или читалище да подготвя даден състав за участие в конкретен конкурс.
[bookmark: _Hlk209012936]4.	Необходимо е да се уточни и принципа на демаркация – ако едно дете получава стипендия или участва в подобни дейности, но за друг вид сфера – например танц, може ли да бъде включено в настоящия проект за плуване. Или ако е участвало в миналата учебна година в подобен проект на училището, сега може ли да бъде включено тук.

ОТГОВОР:
1. Целевите групи по настоящата процедура са определени в т. 15 „Допустими целеви групи“, от Условията за кандидатстване (УК). Допустимите целеви групи са:
•	деца и ученици, включително деца и ученици от уязвими групи, чийто майчин език не е български;
•	държавни, общински и частни детски градини и училища и центрове за подкрепа за личностното развитие (ЦПЛР);
Всяко проектно предложение следва задължително да включва деца и ученици от уязвими групи, чийто майчин език не е български. В поле „Целеви групи“ на секция 11 „Допълнителна информация необходима за оценка на проектното предложение“ от Формуляра за кандидатстване кандидатът следва да предостави следната информация:
- да опише и да определи количествено целевите групи;
- да идентифицира и опише нуждите на целевите групи;
- да предостави информация относно методите за идентифицирането на целевите групи и начина, по който ще бъдат включени в дейностите по проекта.
[bookmark: _Hlk206582100]В допълнение, Индикативният календар на събитията за насърчаване на талантите (Приложение III към Условията за кандидатстване), следва да включва анализ на идентифицираните допустими целеви групи по процедурата на територията на общината/района, техните потребности и потенциала за развитие и изява на талантите на деца/ученици в различни области на образованието и подобряване на резултатите от обучението.
Информацията за целевите групи е обект на оценка на етап Техническа и финансова оценка на проектните предложения като на етапа на изпълнение се следи за спазването й. Обръщаме внимание, че съгласно т. 6 „Цели на предоставяната безвъзмездна финансова помощ по процедурата и очаквани резултати“ от УК: „Процедурата ще има допълващ и надграждащ ефект спрямо подкрепата за деца/ученици с изявени дарби по националните програми, тъй като ще се фокусира върху подпомагането развитието и изявата на талантите на всички деца и ученици на местно ниво.“ Предвид цитираните цели, финансираните дейности са отворени за участие за всички деца и ученици на местно ниво. УК не поставят изисквания/ограничения към кандидатите и техните партньори относно начина, по който се селектират конкретните участници в отделните събития за насърчаване на талантите, като това следва да се извършва по преценка на отговорните участници в проектното предложение. 
2. По смисъла на  § 1, т. 5 от Допълнителните разпоредби на Постановление № 23 на  МС от 13.02.2023 г. за определяне на детайлни правила за предоставяне на безвъзмездна финансова помощ по програмите, финансирани от Европейските фондове при споделено управление за програмен период 2021 - 2027 г. „Партньори на кандидатите за безвъзмездна финансова помощ“ са всички физически и юридически лица и техни обединения, които участват съвместно с кандидата в подготовката и/или техническото изпълнение на проекта или на предварително заявени във формуляра за кандидатстване дейности от проекта и разходват средства от безвъзмездната финансова помощ. 
Допустимите партньори по настоящата процедура са подробно описани в т. 12 Допустими партньори от УК, както и специфичните изисквания, на които следва да отговарят. Обръщаме внимание, че съгласно т. 12 „Допустими партньори“ от УК, партньорството по процедурата не е задължително. В този смисъл преценка на кандидата е дали и по какъв начин да установи партньорство с някой/и от допустимите партньори, изброени в т. 12 от УК, с оглед постигането на целите и очакваните резултати от проекта. 
3. Въпросът е неясен. Спортните клубове и читалищата са сред допустимите партньори по процедурата, при условие че отговарят на критериите за допустимост, посочени в т. 12.1. Критерии за допустимост на партньорите от УК, а именно:
-  читалищата следва да са вписани в Регистъра на народните читалища и на читалищните сдружения  по чл. 10 от Закона за народните читалища и да имат седалище и адрес на управление на територията на общината, където ще се изпълнява проектното предложение;
- спортните клубове следва да са със статут на сдружения с нестопанска цел за осъществяване на дейност в обществена полза, съгласно Закона за физическото възпитание и спорта, да са вписани в регистъра по чл. 9, ал. 1, т. 1 на Закона за физическото възпитание и спорта  и да имат седалище и адрес на управление на територията на общината, където ще се изпълнява проектното предложение.  
Обръщаме внимание, че допустимата по процедурата Дейност 1  „Подкрепа за развитие и изява на талантите на деца и ученици на местно ниво чрез участие в конкурси, състезания, олимпиади, кръжоци, работилници и други събития за насърчаване на талантите“ включва подготовка на деца и ученици в областта на изкуствата, културата, спорта, STEM и чуждите езици, както и организиране и участие в събития за насърчаване на талантите на местно ниво, като въпросните мероприятия се реализират съгласно Индикативния календар на събитията, представен от кандидата към проектното предложение. 
	4. В т. 13 „Дейности, допустими за финансиране“ от УК е посочено, че еднократни стипендии не се предоставят на деца или ученици, получили стипендии за стимулиране на деца с изявени дарби съгласно чл. 10 и чл. 16 от Наредбата за условията и реда за осъществяване на закрила на деца с изявени дарби, по Програмата на мерките за закрила на деца с изявени дарби от държавни, общински и частни училища по чл. 11 от същата наредба и съгласно Графика за ученическите олимпиади и национални състезания за текущата календарна година.
За една календарна година може да се отпусне само една еднократна стипендия за дете/ученик с призово класиране от участие в събитие за насърчаване на талантите от Индикативния календар.
Бенефициентът е длъжен да следи за недопускане на двойно финансиране при отпускане на еднократните стипендии за отличени с призови места деца или ученици по настоящата процедура.
В допълнение, при изпълнението на Дейност 1 следва да бъде осигурена демаркация на ниво дейности и участници с подкрепата по проект BG05SFPR001-1.001-0001 „Обща и допълнителна подкрепа за личностно развитие в училищното образование“(проект “Успех за теб“), проекти по процедура BG05SFPR001-1.004 „Утвърждаване на интеркултурното образование чрез култура, наука и спорт“, НП „Заедно в изкуствата и в спорта“, НП „Бъдеще за таланти“, НП „Ученически олимпиади и състезания“, Програмата на мерките за закрила на деца с изявени дарби от държавни, общински и частни училища по чл. 11 от Наредбата за условията и реда за осъществяване на закрила на деца с изявени дарби, или по други програми и проекти със сходни дейности, с цел спазване на правилата за избягване на двойно финансиране.


[bookmark: _Hlk210123759]ВЪПРОС 3 от 25.09.2025 г. (Q003 постъпил чрез ИСУН):
Уважаеми дами и господа,
Във връзка с подготовката на проектно предложение по процедура BG05SFPR001-2.003 „Подкрепа за ученици с таланти“, моля за уточнение по следните въпроси:
1. Относно начина на ангажиране на членовете на екипа
Следва ли членовете на екипа за управление на проекта да бъдат назначавани с допълнителен трудов договор, или е допустимо сключването на граждански договори с тях?

2. Относно състава и броя на членовете на екипа
В Насоките за кандидатстване е посочено, че екипът за управление на проекта следва да се състои от трима души – ръководител, координатор и финансово лице. Съществува ли ограничение по отношение на максималния брой на членовете на административния екип?
В случай че такова ограничение не е предвидено, допустимо ли е в екипа за управление да бъдат включени следните позиции (всяка от които обоснована с конкретни функции и необходимост):
- Ръководител на проекта
- Координатор
- Счетоводител (финансист)
- Технически сътрудник – предвид очаквания значителен обем документация, изискваща обработка, архивиране и административна поддръжка
- Експерт „Образование“ – с оглед работата с основните целеви групи (ученици и деца в предучилищна възраст) за осигуряване на педагогически подход и методическа подкрепа
- Организатор на събития – предвид предвидения обширен календар от събития, изискващи логистична и организационна обезпеченост
- и/или други експерти от районната администрация при обоснована необходимост, свързана със спецификата на проектните дейности.

3. Относно разпределение на една и съща позиция
Допустимо ли е една и съща позиция в екипа за управление (например „Координатор на проекта“) да се изпълнява от две лица, всяко от които ангажирано по два часа на ден извън основния си трудов договор?
Бихме били благодарни, ако потвърдите дали подобен състав и организация на екипа са допустими и съответстват на изискванията по процедурата.

ОТГОВОР:
1. Съгласно т. 14.2 „Допустими разходи“ от Условията за кандидатстване (УК), разходите за екипа за организация и управление на проекта са допустими като част от другите преки и непреки разходи, които се изчисляват чрез прилагане на единна ставка от 40% върху преките разходи за персонал. 
В действащата нормативна уредба, както и в Насоките за кандидатстване няма изискване задължително да се сключват допълнителни трудови договори с членовете на екипа за организация и управление на проекта. В този смисъл членовете на екипа следва да бъдат ангажирани при спазване на действащата нормативна уредба, вкл. чрез възлагане на конкретни задачи, когато естеството на основната работа го позволява. Изборът на форма в рамките на приложимото законодателство е по преценка на кандидата. 
2. В т. 11 „Допустими кандидати“ от УК административният капацитет на кандидата за изпълнение на проектното предложение се доказва чрез представяне на автобиографии по образец (Приложение IV към УК) на задължителните трима членове на основния  екип за организация и управление– ръководител, координатор и финансов експерт. Съгласно Указанията на УО за попълване на електронен формуляр за кандидатстване по процедурата (Приложение VIII към УК) по преценка на кандидата и партньорите в екипа за организация и управление на проекта могат да бъдат включени и допълнителни членове, за които на етапа на кандидатстване не се представят автобиографии на съответните членове, но задължително се описват позицията и исканата квалификация и отговорности за тях в секция 10. „Екип“ от Формуляра за кандидатстване. В Насоките за кандидатстване не е въведено ограничение за максимален брой членове на екипа. Що се отнася до описания в т. 2 от въпроса състав на екипа за организация и управление, обръщаме внимание, че включването на допълнителни членове към екипа е по преценка на кандидата и съгласно УК трябва да е обосновано и съобразено със спецификата и обема на заложените дейности по проекта. Разясненията от страна на Управляващия орган не могат да се считат за обвързващо становище относно качеството и параметрите на проектното предложение.
3. Съгласно разяснението по т. 2 от настоящия отговор кандидатът трябва задължително да определи трима членове на основния екип за организация и управление на проекта – ръководител, координатор и финансов експерт, като представи автобиографии по образец (Приложение IV към УК) за всеки от тях. Допустимо е по преценка на кандидата включването на допълнителни членове към екипа, като техните позиции и отговорности следва да се определят от кандидата при съобразяване със спецификата и обема на заложените дейности по проекта. Условията за кандидатстване не поставят ограничения към позициите и отговорностите на допълнителните членове. По преценка на кандидата те могат да допълват и подпомагат позициите и отговорностите на членовете на основния екип за организация и управление (ръководител, координатор и финансов експерт), като това следва да е обосновано и съобразено със спецификата и обема на заложените дейности по проекта. Условията за кандидатстване не поставят ограничения относно часовата ангажираност нито на задължителните членове на екипа, нито на привлечените допълнителни членове за  изпълнението на проекта по преценка на кандидата, като следва да се спазва действащата нормативна уредба. 

ВЪПРОС 4 от 30.09.2025 г. (Q004 постъпил чрез ИСУН):
Уважаеми госпожи и господа,
Предвид текста на стр. 9 от Указанията за кандидатстване, моля да потвърдите, че когато се касае до общините Столична, Пловдив и Варна, при участие с проектно предложение от тяхна районна администрация, не е необходимо партньорство между района и съответната община.
Благодаря.

ОТГОВОР: 
Съгласно т. 11 „Допустими кандидати“, т. 11. 1. „Критерии за допустимост на кандидатите“ от Условията за кандидатстване „При кандидат или партньор в процедурата – районна администрация към Столична община, община Пловдив и община Варна, съответната община като административно-териториална единица не може да подава отделно проектно предложение като кандидат/не може да участва в проектно предложение като партньор.“
Предвид горецитираното изискване при кандидат-районна администрация към Столична община, община Пловдив и община Варна е недопустимо партньорство със съответната община, към която административно-териториално спада района.



[bookmark: _Hlk210291104]ВЪПРОС 5 от 30.09.2025 г. (Q005 постъпил чрез ИСУН):
Здравейте,
Моля за подробна информация относно дефиницията на "Педагогически специалисти" и "Експерт образователни дейности" по програмата. Следва ли това лице задължително да е педагог и/или да притежава някакъв документ, който да доказва професионалните му умения? На страница 25 от Условията за кандидатстване е посочено, че "същите могат да бъдат и "други специалисти с практически опит в областта на образованието/изкуствата/ културата/спорта и/или работата с деца/ученици от уязвими групи в извънкласни или извънучилищни дейности, включително подготовката им в областта на изкуствата, културата, спорта, STEM и чуждите езици". В този смисъл изисква ли се доказването на квалификация в дадено направление или е достатъчен практически опит?
Конкретен пример: Допустимо ли е привличането на външен експерт, който от години преподава в частна школа по фотография, през която са минали стотици деца, но същият няма фотографско образование, съответно документ, с който да го докаже. Безспорно е налице практически опит, участие в международни конкурси, награди, но не може да докаже квалификация.
[bookmark: _Hlk210291136]ОТГОВОР:
[bookmark: _Hlk202439486]В т. 13 „Дейности, допустими за финансиране“ от Условията за кандидатстване (УК) са описани различни видове специалисти, които могат да бъдат ангажирани в рамките на Дейност 1 и конкретно за изпълнението на Поддейност 1.1 за подготовка на деца и ученици в областта на изкуствата, културата, спорта, STEM и чуждите езици.
Съгласно Глава XI „Учители, директори и други педагогически специалисти“, раздел I, и по-конкретно чл. 211 от Закона за предучилищното и училищното образование (обн., ДВ, бр. 79 от 13.10.2015 г., доп., бр. 64 от 5.08.2025 г., в сила от 15.09.2025 г.): „Учителите, директорите, както и заместник-директорите, които изпълняват норма преподавателска работа, са педагогически специалисти. Педагогически специалисти са и ръководителите на направление "Информационни и комуникационни технологии", възпитателите, психолозите, педагогическите съветници, логопедите, рехабилитаторите на слуха и говора, корепетиторите, хореографите и треньорите по вид спорт.
Педагогическите специалисти са лица, които изпълняват функции:
1. свързани с обучението, възпитанието и със социализацията, както и с подкрепата за личностно развитие на децата и учениците в детските градини, училищата и центровете за подкрепа за личностно развитие;
2. по управлението на институциите по т. 1.
По смисъла на настоящата процедура педагогически специалисти (ПС) са лицата, попадащи в обхвата на чл. 211 от ЗПУО и отговарящи на изискванията за педагогически длъжности по Наредба № 15/2019 г. за статута и професионалното развитие на педагогическите специалисти. 
Що се отнася до Експерти образователни дейности (ЕОД), следва да се има предвид че тази категория включва лица, различни от педагогическите специалисти и специализираните медицински лица, ангажирани пряко в изпълнението на Дейност 1, като например: художествени ръководители, хореографи, треньори, спортни инструктори, рефери/съдии, ментори, експерти и професионалисти в области като програмиране, роботика, изкуства, култура, спорт, STEM и чужди езици, читалищни служители, служители на културни организации, обществени библиотеки, спортни клубове и др. 
Уточнението в УК, че това могат да бъдат „и други специалисти с практически опит в областта на образованието/изкуствата/културата/спорта и/или работата с деца/ученици от уязвими групи в извънкласни или извънучилищни дейности“, означава че за тази категория не се изисква задължително педагогическа правоспособност и квалификация, като е достатъчно кандидатът да притежава и да може да докаже практически опит (напр. години преподаване, работа с деца/ученици) и/или валидно признание в съответната област (участия, награди, реализирани проекти, публикации, международни участия и др.).
Обръщаме внимание, че подборът на квалифицирани специалисти с експертиза в съответните области за изпълнение на Дейност 1 по процедурата е отговорност на съответния кандидат или партньор (ако е приложимо) и следва да бъде извършван в рамките действащата нормативна уредба, като бенефициентът следва да поддържа адекватна одитна следа за опита (обосновка и доказателства), които да се представят при необходимост в процеса на изпълнение. 

ВЪПРОС 6 от 01.10.2025 г. (Q006 постъпил чрез ИСУН):
Уважаеми дами и господа,
Във връзка с подготовката на проектно предложение по процедура BG05SFPR001-2.003  „Подкрепа за ученици с таланти“ , Ви отправяме следното запитване:
В т. 12.1 е посочено, че юридическите лица с нестопанска цел – партньори следва:
„да имат седалище и адрес на управление на територията на общината, където ще се изпълнява проектното предложение"
„да са действащи и работещи организации за постигане на целите си по предмета им на дейност най-малко 2 години преди датата на подаване на проектното предложение по процедурата"
Моля да уточните:
- Има ли изискване за непрекъсната уседналост на ЮЛНЦ-партньора на територията на общината кандидат, или е достатъчно към момента на кандидатстване ЮЛНЦ да има седалище и адрес на управление в съответната община?
- Допустимо ли е ЮЛНЦ-партньор, който има минимум 2 години опит и дейност в друга община и е преместил седалището и адреса си на управление на територията на общината кандидат преди датата на подаване на проектното предложение?
- Как следва да се тълкува изискването за „действащи и работещи организации... най-малко 2 години" – изисква ли се двегодишният период на дейност да е осъществен задължително на територията на общината кандидат, или е достатъчно организацията да има общо 2 години дейност съгласно предмета си, независимо от местоположението на седалището й през този период?
Благодаря предварително за отговора и разясненията.
ОТГОВОР:
Във връзка с поставените въпроси относно специфичните изисквания към допустимите партньори от Условията за кандидатстване (УК), за юридическите лица с нестопанска цел (ЮЛНЦ), които могат да участват като партньори по процедурата, Ви информираме следното:
1. Изискването за седалище и адрес на управление на ЮЛНЦ на територията на общината, където ще се изпълнява проектното предложение, се проверява към датата на кандидатстване.
2. Изискването за ЮЛНЦ-партньори да са действащи и работещи организации за постигане на целите си по предмета им на дейност най-малко 2 години преди датата на подаване на проектното предложение не въвежда териториално ограничение към мястото на извършване на дейността. 
3. Моля, вижте отговора на въпроса по т.2 по-горе. 

ВЪПРОС 7 от 02.10.2025 г. (Q007 постъпил чрез ИСУН):
Здравейте,
Имаме следните въпроси:
1. Допустимо ли е да заложим в Индикативния календар поддейност 1.1 - лагер за ученици, който да се проведе извън територията на общината ни?
2. Допустимо ли е да организираме дейности - занимания, за деца със СОП, които да се провеждат в Ресурсен център, който се намира на територията на училище в Общината ни? 
Благодарим!
ОТГОВОР:
1.	Съгласно т. 13 от Условията за кандидатстване, по Поддейност 1.1 могат да се реализират дейности за подготовка на деца и ученици в областта на изкуствата, културата, спорта, STEM и чуждите езици, включително лагери. 
Съгласно т. 11. 1. „Критерии за допустимост на кандидатите“ от Условията за кандидатстване, кандидатите следва да имат предвид, че мястото на изпълнение на проектното предложение по процедурата е на територията на само един компонент. Изискването за териториален обхват е критерий за допустимост, като неспазването му води до отхвърляне на проектното предложение. Мястото на изпълнение се определя от регистрацията на кандидата (община или районна администрация), а при наличие на партньор – община или районна администрация – и от регистрацията на този вид партньор. 
С оглед на гореизложеното дейностите за подготовка по Поддейност 1.1 може да се провеждат извън административните граници на общината/районната администрация-кандидат/партньор и/или, ако въпросните подготвителни занимания са планирани в индикативния календар, способстват за постигане целите на проекта, отговарят на конкретни потребности на целевите групи и мястото на провеждането им е в рамките на същия компонент, по който е подадено проектното предложение. 
По този начин се гарантира, че дейностите са пряко свързани с мястото на изпълнение на проектното предложение и се спазва на изискването те да са на територията само на един компонент.
2. Условията за кандидатстване не поставят ограничения за конкретните места в общината за провеждане на съответните дейности.

ВЪПРОС 8 от 06.10.2025 г. (Q008 постъпил чрез ИСУН):
1.При определяне на допустимостта съгласно посочения критерий за натрупване на етапа на оценка на проектното предложение Общините подлежат ли на проверка в информационна система „Регистър на минималните помощи“?

2. Към приложения за попълване и подаване в ИСУН Общините попълват  ли образец на Декларация за минимални помощи (Приложение V)?

ОТГОВОР:
1. В т. 16 „Приложим режим на минимални/държавни помощи (ако е приложимо)“ от Условията за кандидатстване (УК), за общините и районните администрации към Столична община, община Пловдив и община Варна – кандидати или партньори  по процедурата, е обосновано за тях да се прилага режим на „непомощ“.
За допустими дейности или части от тях, за които съществува хипотетична възможност за стопански характер (напр. проучване на удовлетвореност за измерване на индикатор „Степен на удовлетвореност на децата/учениците от участието им в събития за насърчаване на таланти и придобитите знания и умения“), както и когато изпълнението на дейности се възлага от общини или районни администрации на външни изпълнители, процедурите следва да са открити, прозрачни, публични, недискриминационни и безусловни по смисъла на т. 89–96 от Известието на Комисията относно понятието за държавна помощ (2016/C 262/01), за да се считат разходите за допустими в режим „непомощ“. 
Предвид горното, по настоящата процедура общините и районните администрации, не подлежат на проверка в информационната система „Регистър на минималните помощи“, тъй като не са предприятия по смисъла на чл. 107, §1 от Договора за функционирането на Европейския съюз (ДФЕС) и не извършват икономическа дейност при изпълнение на проектите по програмата.
2. Съгласно т. 16 от УК, Декларация за минимални помощи (Приложение V) се попълва и прилага само от партньори, за които се прилага режим на минимална помощ — например ЮЛНЦ, читалища, частни културни организации и спортни клубове със статут на сдружения с нестопанска цел в обществена полза.  
Допустимите кандидати/партньори общини и районни администрации не попълват и не прилагат Приложение V. В електронния формуляр за кандидатстване в ИСУН системата не изисква прикачване на Приложение V от страна на общини или районни администрации – кандидати или партньори.

ВЪПРОС 9 от 07.10.2025 г. (Q009 постъпил чрез ИСУН):
Здравейте, във връзка с отворената процедура за предоставяне на безвъзмездна финансова помощ чрез подбор на проектни предложения BG05SFPR001-2.003 „ПОДКРЕПА ЗА УЧЕНИЦИ С ТАЛАНТИ“ бихме искали да зададем следните въпроси:

1. Може ли дете, което учасва в НП "Занимания по интереси" по дадено направление (например Природни науки) да бъде включено в планираните занимания по Поддейност 1.1, но в различно направление (в областта на изкуствата). Ако отговорът е да,  максимална продължителност на подготовката на детето за учебната година общо и за двете програми ли трябва да е 70 часа?
2. Възможно ли е част от планираните занимания по Поддейност 1.1 да се провеждат по време на лятната ваканция на учениците на изнесени летни лагери?
3. Има ли изискване за въдът на договорите, които трабва да се сключат с педагогическите специалисти, ЕОД и медицинските лица, които ще провеждата заниманият по Поддейност 1.1?

[bookmark: _Hlk210831302]ОТГОВОР:
1. Моля, вижте публикуваните до момента разяснения, по-конкретно отговорите на въпрос 1, подточки 5 и 6 относно ограничението на максималната продължителност на подготовката в учебно време за 1 дете по поддейност 1.1 и на въпрос 2, подточка 4 относно изискванията за демаркация на ниво дейности и участници с  подкрепата по други програми и проекти със сходни дейности на национално и европейско ниво.
2. Моля, вижте отговора на въпрос 1, подточка 7 от разясненията. 
3. Съгласно т. 14.2 от Условията за кандидатстване е поставено изискване договорите с наетите експерти (експерти образователни дейности - ЕОД,  педагогически специалисти - ПС и специализирани медицински лица - СМЛ) да са сключени в съответствие с действащата нормативна уредба. Конкретният вид на договорите с педагогическите специалисти, ЕОД и медицинските лица е по преценка на кандидата и следва да отговаря на посоченото изискване от Условията за кандидатстване. 

ВЪПРОС 10 от 08.10.2025 г. (Q010 постъпил чрез ИСУН):
Здравейте,
В „Условия за кандидатстване“, т. 7 „Индикатори“ е посочен индикатор EECO15 „Малцинства (включително маргинализирани общности като ромите)“, за който е уточнено, че „Индикаторът измерва броя на децата и учениците от уязвими групи, чийто майчин език не е български, които са включени в събития по процедурата. Едно лице се брои еднократно, независимо в колко събития е участвало.“
Нашият въпрос е: ако в училището–кандидат няма ученици, които да попадат в обхвата на този индикатор, ще бъде ли то допустим бенефициент по процедурата, при условие че в т. 7 е записано „Всички индикатори за изпълнение са задължителни за включване във всяко проектно предложение“?
ОТГОВОР:
Съгласно т. 11 „Допустими кандидати“ от Условията за кандидатстване допустими кандидати, по настоящата процедура по смисъла на чл. 25, ал. 1, т. 1 и Глава трета, раздел II от ЗУСЕФСУ, са:
- Общини; 
- За Столична община, община Пловдив и община Варна допустими кандидати са само Районните администрации към Столична община, община Пловдив и община Варна.
Предвид гореизложеното училищата не са допустим кандидат по процедурата. Обръщаме внимание, че съгласно т. 15 „Допустими целеви групи (ако е приложимо)“ от Условията за кандидатстване държавните, общински и частни детски градини и училища и центрове за подкрепа за личностното развитие (ЦПЛР) са допустима целева група по процедурата.  
Съгласно т. 13 „Дейности, допустими за финансиране“ от Условията за кандидатстване за изпълнението на Дейност 1 по процедурата всеки кандидат разработва и представя към проектното си предложение Индикативен календар на събитията по образец (Приложение III към Условията за кандидатстване) за насърчаване на талантите на територията на включените в проектното предложение община/и и/или районна/и администрация..
[bookmark: _Hlk210993077]Индикатор EECO15 „Малцинства (включително маргинализирани общности като ромите)“ измерва децата и учениците от уязвими, групи, чийто майчин език не е български, които са включени в събития по процедурата, тоест които са участвали в мероприятия от Индикативния календар на събитията за насърчаване на талантите на територията на включените в проектното предложение община/и и/или районна/и администрация (подготвителни занимания по поддейност 1.1 и/или събития за насърчаване на талантите по поддейност 1.2).
[bookmark: _Hlk211349418]
[bookmark: _Hlk211349488]ВЪПРОС 11 от 09.10.2025 г. (Q011 постъпил чрез ИСУН):
Здравейте, 
Имаме следните въпроси:
1. Можем ли да предложим в Индикативния календар летни лагери в месеците юли-август на място, извън нашата районна администрация или община? Например да напишем летни лагери по всички дейности в гр. Созопол?
Задаваме въпроса и с оглед на това, че учебата година е с продължителност 15.09-14.09, т.е. лятната ваканция (юли-август) на учениците е в старата учебна година. 
2. По тази процедура "Подкрепа на ученици с таланти" НЕ можем да включваме ученици, които вече са включени по други европейски проекти като например "Утвърждаване на интеркултурното образование, чрез наука, култура и спорт" и НП "Занимания по интереси" в настоящата учебна година, нали така?
[bookmark: _Hlk211349556]ОТГОВОР:
[bookmark: _Hlk211005568]1. Моля, вижте публикуваните до момента разяснения, по-конкретно отговора на въпрос 7, подточка 1. 
2. Моля, вижте публикуваните до момента разяснения, по-конкретно отговора на въпрос 2, подточка 4 относно изискванията за демаркация на ниво дейности и участници с  подкрепата по други програми и проекти със сходни дейности на национално и европейско ниво. Обръщаме внимание, съгласно УК демаркацията ще бъде осъществявана от всеки бенефициент, като се следи за разграничение между изпълняваните дейности и участниците по различните програми и проекти. В този смисъл ако ученик е участвал в дейност в рамките на проект, финансиран от националния бюджет, бюджета на Европейския съюз или друга донорска програма, същият ученик може да се включи в дейности, част от Индикативния календар на събитията за насърчаване на таланти по проектно предложение по настоящата процедура, само ако въпросните дейности не са сходни с дейностите, в които вече е участвал по другите програми и проекти.

[bookmark: _Hlk211349532]ВЪПРОС 12 от 10.10.2025 г. (Q012 постъпил чрез ИСУН):
Здравейте!
Имаме следните въпроси, на които бихме искали разяснение:
1. С оглед че университетите предоставят значима образователна стойност и капацитет (преподаватели-ментори, лаборатории, методическа експертиза) за подготовка и изява на ученици в STEM/изкуства/култура/спорт, моля потвърдете: допустими ли са висши училища/университети  да участват единствено като партньори?
2.Допустимо ли е деца/ученици, които не се обучават на територията на изпълнение на проекта (напр. район/община А), да участват в събития, организирани в допустимата територия на  координатора или партньора (напр. район/община Б)? Така ще бъде спазено условието, за местно ниво.
ОТГОВОР:
1. Висшите училища като юридически лица по смисъла на чл. 6, ал. 1 от Закона за висшето образование (ЗВО) не попадат сред допустимите партньори, изрично посочени в т. 12 „Допустими партньори“ от Условията за кандидатстване (УК).
[bookmark: _Hlk211349719]2. Съгласно т. 11.1. „Критерии за допустимост на кандидатите“ от УК мястото на изпълнение на проектното предложение се определя от мястото на регистрация на кандидата  - община или районна администрация. При участие на партньор - община или районна администрация – за място на изпълнение на проектното предложение се счита и мястото на регистрация на партниращата община или районна администрация. Мястото на регистрация на всички общини/районни администрации, участващи като кандидат или партньори в едно проектно предложение следва да бъде на територията само на един компонент. 
Обръщаме внимание, че съгласно т. 13 „Дейности, допустими за финансиране“ от УК, всеки кандидат разработва и представя към проектното си предложение Индикативен календар на събитията по образец (Приложение III към Условията за кандидатстване) за насърчаване на талантите на територията на включените в проектното предложение община/и и/или районна/и администрация. Видно от изложеното за спазване на изискването за насърчаване на талантите на местно ниво е необходимо децата/учениците, участващи в подготвителни занимания/събития от Индикативния календар на събитията да са от територията на включените в проектното предложение община/и и/или районна/и администрация.

ВЪПРОС 13 от 13.10.2025 г. (Q013 постъпил чрез ИСУН):
Уважаеми дами и господа,
във връзка с подготовката на проектно предложение по процедура BG05SFPR001-2.003 „Подкрепа за ученици с таланти“, моля за уточнение по следните въпроси:
1.	Как се изчисляват учебните часове за учениците по време на лагери и изнесени (от населеното място) пленери? 
2.	Как се изчисляват учебните часове за учители по време на лагери и изнесени (от населеното място) пленери, с оглед на ангажимента, който имат към децата извън учебните часове? 
3.	По какъв начин се изчисляват човекочасовете на преподавателите / ръководителите по време на събития от Поддейност 1.2 (конкурси, форуми, състезания, олимпиади и т.н.)?
4.	Предвиждат ли се допълнителни часове за учителите за подготовка на учебно съдържание извън директната работа с учениците?  
5.	Могат ли да бъдат отпускани еднократни стипендии да отлично представяне при участия на ученици в събития от Поддейност 1.2, които се организират извън територията на компонента?
6.	В рамките на Поддейност 1.2 програмата подкрепя ли финансово пътуването на деца и техните учители с цел участие в национален или международен конкурс / форум / олимпиада на територията на компонента? А извън територията на Компонента?
7.	Може ли 5-дневен пленер да се счита за събитие?
8.	Ако бенефициент е организатор на междуучилищен, местен или национален конкурс, възможно ли е еднократни стипендии от бюджета на програмата да бъдат присъдени и изплатени на ученици, които не са получили подготовка в рамките на текущия проект, но са се класирали на призови места? Моля, отговорете еднозначно, дали стипендиите са запазени само за ученици, обучавани в Поддейност 1.1 или се присъждат на призьорите, независимо откъде идват те? Призьори, получили единствено еднократни стипендии в рамките на Поддейност 1.2 после ще бъдат ли отчетени по програмата като индивидуални бенефициенти?
9.	Ако ученик се възползва от правото си на до 70 учебни часа в рамките на една учебна година и прилежащите ваканции, в т.ч. лятна, ако продължи обучението си по програмата с други до 70 часа в следващата година, ще бъде ли преброен отново като обучаем ученик в програмата или не? Т.е. участието на едно дете се брои на годишна база или за целия период на проектното предложение, като въпреки че е преброено еднократно (едно име) може да получи обучение от 3*70 часа за 36 месеца във форма на групово или индивидуално обучение?
10.	Как се удостоверява участието на уязвими групи при подаването на проектното предложение – декларативно, с поименни списъци или по друг начин? Или на етап проектно предложение – декларативно, а при отчитане с поименни списъци? На базата на какъв документ ще бъдат изчислени 20-те точки за включване на уязвими групи на етап оценка на проектното предложение?
11.	Еднократната стипендия в размер на 195 лв. е изрично указана за ученици от 1-ви до 7-ми клас, съгласно действащото законодателство. Различен ли е размерът на стипендията за учениците от 8-ми до 12-ти клас?
ОТГОВОР:
1. Съгласно т. 13 „Дейности, допустими за финансиране“ максималната продължителност на подготовката на едно дете или ученик в областта на изкуствата, културата, спорта, STEM и чуждите езици по поддейност 1.1 е до 70 часа в учебно време. Условията за кандидатстване (УК) не поставят изискване за измерване продължителността на подготовката на деца/ученици, провеждана от наетите квалифицирани специалисти за изпълнение на Дейност 1, в учебни часове. В допълнение съгласно т. 14.2 „Допустими разходи“ от УК заплащането на възнаграждения на изпълняващите Дейност 1 квалифицирани специалисти се извършва въз основа на единични разходи за възнаграждение за 1 отработен астрономически час, с оглед на което не се налага изчисляване на учебни часове при подготовката на проектни предложения по настоящата процедура.

2. Моля, запознайте се с отговора по подточка 1 на настоящия въпрос.

3. Съгласно т. 14.2 „Допустими разходи“ от УК приложимите единични разходи за възнаграждения на специалистите, ангажирани с изпълнението на Дейност 1 и поддейностите й, се изчисляват на база посочен размер на допустимия разход за 1 отработен астрономически час. Видно от гореизложеното ангажираността на специалистите, отговарящи за организирането и провеждането на събития от Поддейност 1.2 (конкурси, форуми, състезания, олимпиади и т.н.) се базира на обективна прогноза и преценка от страна на кандидата за очакваната заетост на въпросните лица, изчислена в брой отработени астрономически часове за цялостното изпълнение на всяко едно събитие, планирано в рамките на поддейност 1.2.

4. Моля запознайте се с отговора по подточка 3 от настоящия въпрос относно планирането ангажираността на специалистите, отговарящи за изпълнението на Поддейност 1.2. Планирането на очакваната заетост на специалистите за цялостно изпълнение на всички занимания, заложени в Индикативния календар на събитията по поддейност 1.1., също се извършва на база обективна прогноза и преценка на кандидата.

5. Съгласно т. 11. 1. „Критерии за допустимост на кандидатите“ от УК мястото на изпълнение на проектното предложение се определя от мястото на регистрация на кандидата  - община или районна администрация. При участие на партньор - община или районна администрация – за място на изпълнение на проектното предложение се счита и мястото на регистрация на партниращата община или районна администрация. Мястото на регистрация на всички общини/районни администрации, участващи като кандидат или партньори в едно проектно предложение следва да бъде на територията само на един компонент.  
Предвид целите на процедурата за насърчаване изявата на талантите на децата/учениците на местно ниво, гореизложените изисквания на УК и в съответствие с отговора на въпрос 7, подточка 1  провеждането на събития от Поддейност 1.2 следва да е само на територията на общината/ите и/или районната/ите администрация/и, включени в проектното предложение, докато провеждането на подготвителните занимания по Поддейност 1.1 е допустимо и извън административните граници на общината/ите/районната/ите администрация/и-кандидат/партньор/и, но в рамките на  компонента, по който е подадено проектното предложение, ако въпросните занимания са планирани в индикативния календар, способстват за постигане целите на проекта, отговарят на конкретни потребности на целевите групи. В този смисъл не е допустимо провеждане на събития в рамките на Поддейност 1.2 извън територията на компонента, по който е подадено проектното предложение.
Обръщаме внимание, че участниците в подготвителните занимания/събитията от Индикативния календар следва да са деца/ученици от територията на включените в проектното предложение община/и и/или районна/и администрация. По този начин се гарантира, че дейностите са пряко свързани с насърчаването на изявата на талантите на деца и ученици на местно ниво. 
6. Моля, запознайте се с отговора на подточка 5 от настоящия въпрос. 

7. С оглед насърчаване на развитието и изявата на талантите на деца/ученици на местно ниво чрез осигуряване на възможности за участие в разнообразни форми на събития, УК не съдържат обвързваща за кандидатите дефиниция на понятието „събитие“. Съгласно описанието на допустимата Дейност 1 в т. 13 „Дейности, допустими за финансиране“ от УК всеки кандидат разработва и представя към проектното си предложение Индикативен календар на събитията по образец (Приложение III към Условията за кандидатстване) за насърчаване на талантите на територията на включените в проектното предложение община/и и/или районна/и администрация. Видно от секция II. на образеца на календара в него се съдържат 2 таблици съответно за представяне на планираните дейности по подготовка на деца и ученици в областта на изкуствата, културата, спорта, STEM и чуждите езици (по поддейност 1.1) и за представяне на планираните събития за насърчаване на талантите на местно ниво (по поддейност 1.2). Съгласно инструкциите към образеца, поместени в бележки под линия, образецът е примерен, текстовете и формулировките за събитията в календара не са изчерпателни, могат да се допълват и разширяват по преценка на кандидата/партньорите, без това да противоречи на Условията за кандидатстване и Административния договор. В този смисъл избраната форма пленер е възможно да бъде проведена според преценката на кандидата както в рамките на поддейност 1.1, така и на поддейност 1.2 в зависимост от целите/концепцията на кандидата за въпросното мероприятие, планираната конкретна организационна форма и продължителност, регламента за участие и наличието на състезателен елемент между участниците (ако е приложимо). Обръщаме внимание, че описание на планираното изпълнение на Дейност 1 кандидатът следва да предостави в секция 4. „План за изпълнение/Дейности по проекта“, както и в рамките на Индикативния календар към проектното предложение, където следва да се представи описание на различните форми на мероприятия за насърчаване на таланти, планирани за организация и провеждане по години за целия период на изпълнение на проекта.

8. УК не поставят изискване деца/ученици, участвали в подготовка по поддейност 1.1, задължително да вземат участие и в събития в рамките на поддейност 1.2, както и обратното – в събитията по поддейност 1.2 не е задължително да участват само деца/ученици, преминали подготовка по поддейност 1.1. Съгласно т. 13 „Дейности, допустими за финансиране“ от УК предоставянето на еднократни стипендии и материални поощрения на отличени деца и ученици е допустимо по поддейност 1.2, като няма изискване отличените деца и ученици, участвали в събития по поддейност 1.2, да са участвали преди това в подготовка по поддейност 1.1. Обръщаме внимание, че всички мероприятия в Индикативния календар следва да са с насоченост на местно ниво т.е. посоченият в подточка 8 на въпроса национален конкурс не е допустима форма на събитие съгласно УК. В частта си относно понятието „индивидуални бенефициенти“, въпросът е неясен. Обръщаме внимание, че съгласно изискванията за отчитане на всички индикатори за изпълнение по т. 7 „Индикатори (показатели)“ от УК едно лице се брои еднократно, независимо в колко събития е участвало.

9. Моля, запознайте се с отговорите по въпрос 1, подточки 5, 6 и 7. Обръщаме внимание, че поставеното ограничение за максималната продължителността на подготовката по поддейност 1.1 за едно дете/ученик е до 70 часа в учебно време за една учебна година, тоест ограничението не се прилага към извънучебното време - през почивните дни и ваканциите, когато също е допустимо провеждането на подготовка по поддейност 1.1. Моля обърнете внимание на уточнението по отговора на подточка 8 от настоящия въпрос относно изискванията за отчитането на всички индикатори за изпълнение по процедурата.

10. Съгласно т. 15. „Допустими целеви групи (ако е приложимо)“  от УК всяко проектно предложение следва задължително да включи деца и ученици от уязвими групи, чийто майчин език не е български. На етапа на кандидатстване участието на целевите групи, включително на деца и ученици от уязвими групи, в проектното предложение се планира в рамките на Формуляра за кандидатстване (ФК) и Индикативния календар на събитията, като:
· в поле „Целеви групи“ на секция 11 „Допълнителна информация необходима за оценка на проектното предложение“ от ФК кандидатът следва да опише и да определи количествено целевите групи, да идентифицира и опише нуждите им и да предостави информация относно методите за идентифицирането на целевите групи и начина, по който ще бъдат включени в дейностите по проекта. 
· в секция 5 „Индикатори“ на ФК кандидатът следва да добави към своето проектно предложение задължителните индикатори за изпълнение, посочени в т. 7 от УК, включително индикатор EECO15 „Малцинства (включително маргинализирани общности като ромите)“.  По отношение на индикатор EECO15 в поле „Целева  стойност“ на секция 5 от ФК следва да се заложи броя на децата и учениците от уязвими групи, които се планира да бъдат обхванати в проектното предложение. 
· в секция I. на Индикативния календар (Приложение III към УК) кандидатът представя Aнализ на идентифицираните допустими целеви групи по проектното предложение на територията на община/район – кандидат или партньор, който следва да се основава на количествени и качествени данни (брой, възрастова група, майчин език и др. приложими за целевата група) за целевите групи на територията на съответната община/и/район/и, включени в проектното предложение.
[bookmark: _Hlk211589815]Обръщаме внимание, че на етап Техническа и финансова оценка на проектните предложения точките за критерий 2.1 от Методология и критерии за оценка на проектни предложения (Приложение IX към УК) се извършва на база информацията, попълнена във Формуляра за кандидатстване, Секция „Индикатори“. 
Съгласно Условията за възстановяване на разходите (Приложение XVII към Условията за изпълнение) на етап изпълнение на проектното предложение участието на целевите групи, включително на децата/учениците от уязвими групи, се доказва с попълването на Обобщен списък на участниците – Микроданни участници (ЕСФ), в който се попълват данните за всички участници в проекта. Данните в документа Микроданни участници (ЕСФ) трябва да са обвързани с отчетения напредък и постигнатите резултати и индикатори, посочени в секция „Индикатори“ на Техническия отчет и удостоверени с референция към изискуемите придружителни документи, упоменати в Приложение XVII на УК. 
В допълнение в рамките на задължителния ежегоден мониторинг на образователните резултати на участниците в резултат на подкрепата по процедурата, при отчитането на проекта бенефициентите са длъжни да представят на регулярна база пред Управляващия орган данните за участието на деца/ученици от уязвими групи в проекта, чрез предоставения образец (Приложение VIIIa) към Въпросниците за мониторинг на изпълнението и таблици (Приложение XVIII към Условията за изпълнение)

11. [bookmark: _Hlk211594560]Съгласно т. 14.2 „Допустими разходи“ от УК по процедурата за допустимата Дейност 1 и поддейностите към нея се прилагат единични разходи, определени и обосновани в Таблицата на единичните разходи и еднократните суми, които може да се прилагат за процедури, финансирани от Програма „Образование“ през програмния период 2021-2027 г. (документ ТЕРЕС-ПО-1.3 към Приложение XI на Условията за кандидатстване), . По отношение на допустимия разход за надбавки за еднократни стипендии за деца и ученици, които са се отличили в събития по поддейност 1.2, е указано, че се прилага единичен разход 1.83. Еднократна стипендия на ученик от I до VII клас с изявени дарби от ТЕРЕС-ПО-1.3 в размер от 195 лв. съгласно документ 2.003-Актуализиране Таланти (във формат ексел) към Приложение XI на УК. 
Видно от гореизложеното посоченият единичен разход 1.83. Еднократна стипендия на ученик от I до VII клас с изявени дарби от ТЕРЕС-ПО-1.3 в размер на 195 лв. е приложим спрямо всички деца и ученици, които са се отличили в събития по поддейност 1.2 в рамките на изпълнението на проекта..

ВЪПРОС 14 от 14.10.2025 г. (Q014 постъпил чрез ИСУН):
Здравейте, 
Във връзка с отворената процедура за предоставяне на безвъзмездна финансова помощ чрез подбор на проектни предложения BG05SFPR001-2.003 „ПОДКРЕПА ЗА УЧЕНИЦИ С ТАЛАНТИ“  бихме искали да зададем няколко въпроса по отношение на допълняемост и демаркация на дейности и целеви групи.
Целевата група от деца и ученици по проект, който изпълняваме по процедура BG05SFPR001-1.004 „Утвърждаване на интеркултурното образование чрез култура, наука и спорт“ е обхваната в различни занимания по интереси. Така развиваме интересите и образователните резултати на над 200 деца и ученици, като са обхванати почти всички деца от общината. За същата целева група бихме искали да организираме и да осигурим допустими по процедурата дейности, които не са изпълнявани по предходни проекти, а именно участието на децата и учениците в събития за насърчаване на талантите на местно ниво. Така ще използваме възможностите на процедурата „Подкрепа за ученици с таланти“ за поощряване и мотивиране развитието на талантите на всички деца в нашата община. Събитията ще са със състезателен и/или фестивален характер, по направленията, по които са действащите занимания по интереси. 
1.	Допустимо ли е да се кандидатства със същата целева група за различни дейности, предвид това, че към момента почти всички деца и ученици участват в проект по процедура BG05SFPR001-1.004 „Утвърждаване на интеркултурното образование чрез култура, наука и спорт“? Можем ли да смятаме, че това е допълняемост към процедурата?
2.	Ако не  е допустимо кандидатстване със същата целева група, допустимо ли е да подадем проектно предложение по настоящата процедура със същите участници, а дейностите по проекта да се изпълняват след приключване на дейностите по BG05SFPR001-1.004 „Утвърждаване на интеркултурното образование чрез култура, наука и спорт?
ОТГОВОР:
Моля, запознайте се с отговора на въпрос 11, подточка 2.

ВЪПРОС 15 от 14.10.2025 г. (Q015 постъпил чрез ИСУН): 
Здравейте, 
Имаме въпрос по отношение на несъответствие между посочените в условията за кандидатстване целеви групи и възможността за предаставяне на стипендии.
От една страна са следните текстове:
В т. 13, стр. 17 на условията за кандидатстване е записано „Предвижда се предоставяне на подкрепа за провеждане на подготовка в областта на изкуствата, културата, спорта, STEM и чуждите езици на деца и ученици от предучилищна възраст до XII клас на местно ниво.“
В т. 13, стр. 18 пише „Поддейност 1.2 Организиране и осигуряване участието на деца и ученици в събития за насърчаване на талантите на местно ниво като олимпиади, конкурси, състезания, включително състезания по професии, турнири, хакатони, STEM/научни и творчески фестивали/форуми, пленери, викторини, кръжоци, фестивали, работилници и др. и предоставяне на стипендии и материални поощрения за отличилите се деца/ученици, постигнали най-високи резултати.
Организирането и участието на деца и ученици в събития от индикативния календар за насърчаване на талантите на местно ниво представлява същинската фаза на реализиране на мерките за подкрепа и развитие на потенциала им чрез практическо приложение на знанията и уменията им в областта на изкуствата, културата, спорта, STEM и чуждите езици.
От друга страна в т. 14.2. Допустими разходи (в Условията за кандидатстване) на стр. 26, т. 2 Разходи за надбавки на стипендии в подкрепа на изявата на талантите на деца и ученици, е цитирана т.1.83.	Еднократна стипендия на ученик от I до VII клас с изявени дарби от ТЕРЕС-ПО-1.3, Annex_XI_Таланти_ТЕРЕС ПО с актуализация.
Надяваме се, че това е пропуск в документацията, тъй като в противен случай би означавало, че учениците от гимназиален етап ще трябва дискриминирано да бъдат изключени от целевата група на проектното предложение. Това от своя страна би довело до невъзможност/дискриминация на малки общини, с малък брой деца и ученици да кандидатстват по процедурата, тъй като ако изключат децата и учениците от гимназиален етап от целевата група, няма да могат да покрият финансовите параметри на програмата.
ОТГОВОР:
Моля, запознайте се с отговора на въпрос 13, подточка 11. 

ВЪПРОС 16 от 15.10.2025 г. (Q016 постъпил чрез ИСУН):
Уважаеми дами и господа,
Във връзка с подготовката на проектно предложение по процедура BG05SFPR001-2.003  „Подкрепа за ученици с таланти“ , Ви отправяме следното запитване:
Допустимо ли е предвидените в проектното предложение дейности да бъдат само в една област, например "Спорт" ?
ОТГОВОР:
Съгласно т. 13 „Дейности, допустими за финансиране“ от УК по процедурата е  допустима Дейност 1. Подкрепа за развитие и изява на талантите на деца и ученици на местно ниво чрез участие в конкурси, състезания, олимпиади, кръжоци, работилници и други събития за насърчаване на талантите чрез осигуряване на:
· Поддейност 1.1: Подготовка на деца и ученици в областта на изкуствата, културата, спорта, STEM и чуждите езици чрез форми като обучителни и тренировъчни лагери, академии, майсторски класове, работилници, кръжоци, школи и др.;
· Поддейност 1.2: Организиране и осигуряване участието на деца и ученици в събития за насърчаване на талантите на местно ниво като олимпиади, конкурси, състезания, включително състезания по професии, турнири, хакатони, STEM/научни и творчески фестивали/форуми, пленери, викторини, кръжоци, фестивали, работилници и др. и предоставяне на стипендии и материални поощрения за отличилите се деца/ученици, постигнали най-високи резултати.
В допълнение е уточнено, че организирането и участието на деца и ученици в събития от индикативния календар за насърчаване на талантите на местно ниво представлява същинската фаза на реализиране на мерките за подкрепа и развитие на потенциала им чрез практическо приложение на знанията и уменията им в областта на  изкуствата, културата, спорта, STEM и чуждите езици. 
С оглед на гореизложеното всички мероприятия, планирани в рамките на Индикативния календар на събитията следва да са в областта на изкуствата, културата, спорта, STEM и чуждите езици, като преценка на кандидата е върху кои области или област конкретно ще се фокусира Индикативният календар. 

ВЪПРОС 17 от 16.10.2025 г. (Q017 постъпил чрез ИСУН):
Здравейте, Имаме следните въпроси: 1. Можем ли да предложим в Индикативния календар летни лагери в месеците юли-август на място, извън нашата районна администрация или община? Например да напишем летни лагери по всички дейности в гр. Созопол? Задаваме въпроса и с оглед на това, че учебата година е с продължителност 15.09-14.09, т.е. лятната ваканция (юли-август) на учениците е в старата учебна година. 2. По тази процедура "Подкрепа на ученици с таланти" НЕ можем да включваме ученици, които вече са включени по други европейски проекти като например "Утвърждаване на интеркултурното образование, чрез наука, култура и спорт" и НП "Занимания по интереси" в настоящата учебна година, нали така? Благодарим!	
ОТГОВОР:
Моля вижте отговора на  въпрос 11, подточка 1. 

ВЪПРОС 18 от 23.10.2025 г. (Q018 постъпил чрез ИСУН):
Здравейте!
Във връзка  с подготовката на проектно предложение по процедура BG05SFPR001-2.003 „Подкрепа за ученици с таланти“, бихме искали да зададем следния въпрос: Предвиждаме организация на летен лагер с продължителност 5 дни. През тези 5 дни, възнагражденията на  педагогическите специалисти и ЕОП, как следва да бъдат изчислени, имайки в предвид, че те ще се непрекъснато с децата?
ОТГОВОР:
Моля, запознайте се с отговорите по подточка 3 и 4 на въпрос 13 относно планирането заетостта на специалистите, ангажирани с изпълнението на Дейност 1 на база отработени астрономически часове. 

ВЪПРОС 19 от 24.10.2025 г. (Q019 постъпил чрез ИСУН):
Здравейте,
Бихме искали да получим разяснения относно специалисти, майстори на занаяти /занаятчии/. В Условията за кандидатстване е записано, че трябва да са ангажирани пряко "квалифицирани специалисти с експертиза". Ако те имат Майсторско свидетелство, ще го приложим. Допустимо ли е занаятчии, които нямат такъв документ, но имат опит /който могат да докажат/, да бъдат включени в проекта?
ОТГОВОР:
Моля, запознайте се с отговора на въпрос 5.

ВЪПРОС 20 от 24.10.2025 г. (Q020 постъпил чрез ИСУН):
Уважаеми дами и господа,
Във връзка с подготовката на проектно предложение по процедура BG05SFPR001-2.003 „Подкрепа за ученици с таланти“ относно доказването на Административен капацитет: Екипът за организация и управление на проекта следва да бъде съобразен със спецификата и обема на заложените дейности. За доказване на административен капацитет, кандидатът следва да представи автобиографии по образец (Приложение IV към Условията за кандидатстване) на членовете на основния екип за организация и управление, който включва задължително ръководител на проекта, координатор и счетоводител (финансист). 
Следва ли членовете на основния екип за управлението на проекта задължително да бъдат служители на кандидата или могат да бъдат привлечени външни експерти, за тези позиции?
ОТГОВОР:
Условията за кандидатстване не поставят изискване задължителните членове на основния екип за организация и управление на проекта да бъдат служители на кандидата. Обръщаме внимание, че за доказване наличието на административен капацитет за изпълнение на проекта кандидатът следва да покрие изискванията за вид и продължителност на придобит опит за всеки от задължителните членове на основния екип за организация и управление на проекта, което се удостоверява с предоставените към проектното предложение автобиографии на въпросните членове, изготвени по образец (Приложение IV към Условията за кандидатстване), без да е задължително тези лица да са служители на кандидата.

ВЪПРОС 21 от 27.10.2025 г. (Q021 постъпил чрез ИСУН):
Здравейте! Имаме следния въпрос, касаещ допустимостта на преките разходи: Допустим ли е разход за възнаграждение на експерти образователна дейност (ЕОД) за подготовка на събитие по поддейност 1.2.? Например: Допустим разход ли е възнаграждение на ЕОД за създаване на приложение/софтуер/интерактивна образователна игра, които ще послужат за осъществяване на дейностите по проектното предложение?
[bookmark: _Hlk212476855]ОТГОВОР:
Моля, запознайте се с отговора по подточка 3 на въпрос 13 относно изчисляването на полагащите се възнаграждения на специалистите, ангажирани с изпълнението на Дейност 1 и поддейностите й, на база отработени астрономически часове. Съгласно т. 14.2 „Допустими разходи“ за изчисляване на възнагражденията на експерти образователни дейности се прилага единичен разход 3.28. Възнаграждение на експерт образователни дейности за 1 отработен астрономически час покрива единствено възнаграждението на ангажирания ЕОД за реално отработените часове във връзка с изпълнението на Дейност 1 и нейните поддейности. Обръщаме внимание, че в рамките на единната ставка за други преки и непреки разходи за изпълнението на проекта в размер на 40% от разходите от преките разходи за персонал, се покриват всички необходими разходи, които са различни от разходите за персонал и разходите за надбавки за стипендии на целевата група като определеният размер на разхода.

ВЪПРОС 22 от 27.10.2025 г. (Q022 постъпил чрез ИСУН):
Уважаеми дами и господа,
Във връзка с подготовката на проектно предложение по Процедура BG05SFPR001-2.003 „Подкрепа за ученици с таланти“ , бихме искали да попитаме дали е допустимо изпълнение единствено на поддейност 1.2  от задължителната в насоките за кандидатстване Дейност 1 "Подкрепа за развитие и изява на талантите на деца и ученици на местно ниво чрез участие в конкурси, състезания, олимпиади, кръжоци, работилници и други събития за насърчаване на талантите", или е задължително планиране на поддейност 1.1 и поддейност 1.2 , в рамките на Дейност 1.
ОТГОВОР:
Съгласно т. 13 „Дейности, допустими за финансиране“ от УК при изпълнението на Дейност 1 са допустими две поддейности (поддейност 1.1 и поддейност 1.2). УК не поставят изискване всяко проектно предложение задължително да съдържа и двете допустими поддейности. 
Преценка на кандидата е кои от допустимите съгласно УК поддейности да бъдат включени в проектното предложение, като избраните поддейност/и следва да спомага/т за постигане целите на процедурата и на проектното предложение и да отговаря/т на идентифицираните потребности на целевите групи на местно ниво за развитие и изява на талантите на деца/ученици в различни области на образованието, описани в секция I. Aнализ на идентифицираните допустими целеви групи по проектното предложение на територията на община/район – кандидат или партньор на Индикативния календар на събитията за насърчаване на талантите (Приложение III към УК).

ВЪПРОС 23 от 29.10.2025 г. (Q023 постъпил чрез ИСУН):
Уважаеми дами и господа,
Във връзка с отворена процедура за предоставяне на безвъзмездна финансова помощ чрез подбор на проектни предложения BG05SFPR001-2.003 "Подкрепа за ученици с таланти" бихме желали да зададем следния конкретен въпрос:
1. Допустимо ли е ученици, които живеят на територията на общината, но учат извън нея, да участват в проекта?
[bookmark: _Hlk212713059]ОТГОВОР:
Моля, запознайте се с отговорите по подточка 2 на въпрос 12 относно необходимостта от спазване на изискването за насърчаване на талантите на местно ниво, според което децата/учениците, участващи в подготвителни занимания/събития от Индикативния календар на събитията следва да са от територията на включените в проектното предложение община/и и/или районна/и администрация.
Условията за кандидатстване не поставят допълнително ограничение относно това, къде точно се обучават децата/учениците, включени  в проекта. Също така съгласно т. 13 „Дейности, допустими за финансиране“ поддейност 1.1 може да се осъществява както в рамките на учебната година извън часовете по учебен план, а по време на целодневна организация на учебния ден извън дейностите по самоподготовка, така и в извънучебно време - през почивните дни и ваканциите. Обръщаме внимание, че в случаите когато заниманията по подготовка в рамките на поддейност 1.1 се провеждат в образователни институции, намиращи се на територията на включените в проектното предложение община/и и/или районна/и администрация, е необходимо при участието на подобни ученици, които са от територията на включените в проектното предложение община/и и/или районна/и администрация, но учат извън нея/тях, да се вземе предвид ангажираността им със задължителните часове по учебен план и часовете за самоподготовка, като дневната им заетост следва да е съобразена с възрастта, здравното и психично-емоционалното състояние и да осигурява нужното време за възстановяване.

ВЪПРОС 24 от 29.10.2025 г. (Q024 постъпил чрез ИСУН):
Здравейте!
[bookmark: _Hlk212805672]Бихме искали да отправим запитване, свързано с изискванията към членовете на основния екип за организация и управление на проект — координатор, ръководител и счетоводител.
[bookmark: _Hlk212805930]Моля да ни уточните, необходимо ли е тези лица да бъдат назначени на трудов или друг вид договор в общината – кандидат към момента на подаване на проектното предложение, или е допустимо да бъдат ангажирани след евентуално одобрение на проекта.
Посочените лица разполагат с изискуемия професионален опит и квалификация, съгласно указанията по процедурата, но към настоящия момент не са в трудово или друго правоотношение с общината. При одобрение на проектното предложение предвиждаме сключването на съответните договори с тях, в съответствие с действащото нормативно законодателство.
ОТГОВОР:
Условията за кандидатстване не поставят специфично изискване кога да бъдат сключени договорите с членовете на основния екип за организация и управление на проекта в съответствие с действащата нормативна уредба. Конкретният момент се избира от кандидата по процедурата по негова преценка. Към датата на подаване на проектното предложение от кандидата се изисква единствено да предостави автобиографии на въпросните членове, изготвени по образец (Приложение IV към Условията за кандидатстване), удостоверяващи покриване на изискванията за продължителност и вид на придобития опит за всеки член и съответно наличие на необходимия административен капацитет за изпълнение на проекта.  
Обръщаме внимание, че съгласно т. 14.1. „Условия за допустимост на разходите“ от УК за да бъдат допустими за възстановяване разходите, включително разходите за възнаграждения на  членовете на основния екип за организация и управление на проекта в рамките на непреките разходи за организация и управление, следва да бъдат извършени след датата на подписване на административния договор за безвъзмездна финансова помощ, в срока за изпълнение на проекта и да са свързани с дейности, които не са физически завършени или изцяло осъществени преди подаването на Формуляра за кандидатстване от кандидата.

ВЪПРОС 25 от 03.11.2025 г. (Q025 постъпил чрез ИСУН):
Във връзка с обявената процедура имаме следния въпрос?
Партньор в проектното ни предложение е само ЦПЛР.  
1. Лице, което е с педагогическа правоспособност, но не е назначено на работа в ЦПЛР се счита за педагогически специалист или за експерт "образователни дейности"?
2. Лице, което е назначено като педагогически специалист в някое от училищата на територията на кандидата - община счита ли се за педагогически специалист по проекта?
3. Лице, което е с педагогическа правоспособност, но не е назначено на работа като педагогически специалист в образователна институция, то счита ли се за експерт "образователни дейности"?

ОТГОВОР:
Центровете за подкрепа за личностното развитие (ЦПЛР) не попадат сред допустимите партньори, изрично посочени в т. 12 „Допустими партньори“ от Условията за кандидатстване (УК). Обръщаме внимание, че съгласно т. 15 „Допустими целеви групи (ако е приложимо)“ ЦПЛР са част от допустимите целеви групи по процедурата.
По отношение на подточки 1-3 от въпроса моля, запознайте се с отговора на въпрос 5 относно изискванията към педагогическите специалисти и експертите образователни дейности, ангажирани с изпълнението на Дейност 1 по процедурата.

ВЪПРОС 26 от 04.11.2025 г. (Q026 постъпил чрез ИСУН):
Общината планира да включи дейности, насочени към развитие на спортни таланти (плуване и ски). За изпълнението им се предвижда наемане на външни експерти – треньори, притежаващи необходимата квалификация и лиценз към местни спортни клубове, регистрирани в Регистъра на лицензираните спортни клубове към ММС.
Моля за потвърждение дали в този случай:
1. Спортният клуб може да не бъде включван като формален партньор в проектното предложение, при положение че не се предвижда прехвърляне на финансови средства към него?
2. Общината може да сключва договори с отделни треньори – физически лица, членове на клуба, които ще провеждат обучителните и тренировъчни дейности по проекта, като разходите за тях се планират в бюджета на общината по перата за „експерти по образователни дейности“? 
ОТГОВОР:
1. В раздел 12. „Допустими партньори“ от Условията за кандидатстване под черта е посочено следното: „Съгласно §1, т. 5 от Допълнителните разпоредби на ПМС № 23/ 13.02.2023 г. за определяне на детайлни правила за предоставяне на безвъзмездна финансова помощ по програмите, финансирани от Европейските фондове при споделено управление за програмен период 2021 – 2027 г., „Партньори на кандидатите за безвъзмездна финансова помощ“ са всички физически и юридически лица и техни обединения, които участват съвместно с кандидата в подготовката и/или техническото изпълнение на проекта или на предварително заявени във формуляра за кандидатстване дейности от проекта и разходват средства от безвъзмездната финансова помощ.“. Също така е посочено, че спортни клубове, със статут на сдружения с нестопанска цел за осъществяване на дейност в обществена полза съгласно Закона за физическото възпитание и спорта, са допустими партньори по процедурата, като следва да са вписани в регистъра по чл. 9, ал. 1, т. 1 на Закона за физическото възпитание и спорта  и да имат седалище и адрес на управление на територията на общината, където ще се изпълнява проектното предложение. Партньорството по процедурата не е задължително. В тази връзка, ако не се предвижда спортният клуб да участва съвместно с кандидата в подготовката и/или техническото изпълнение на проекта или на предварително заявени във формуляра за кандидатстване дейности от проекта и да разходва средства от безвъзмездната финансова помощ, то не следва той да бъде включен като партньор в проектното предложение.
2. Кандидатът може да сключва договори в съответствие с действащата нормативна уредба с физически лица – треньори, които да реализират подготвителните занимания и събития, планирани по Дейност 1, при условие че те притежават необходимата квалификация и експертиза в съответната област и при спазване на принципа за недопускане на двойно финансиране.
Разходите за тях се планират в бюджета като единични разходи (3.28. Възнаграждение на експерт образователни дейности за 1 отработен астрономически час) и се възстановяват под формата на единични разходи при спазване на изискванията, заложени в Условията за възстановяване на разходите (Приложение XVII от УК).

ВЪПРОС 28 от 06.11.2025 г. (Q028 постъпил чрез ИСУН):
Уважаеми дами и господа,
Във връзка с отворената процедура за предоставяне на безвъзмездна финансова помощ чрез подбор на проектни предложения BG05SFPR001-2.003 "Подкрепа за ученици с таланти" бихме желали да зададем следния въпрос във връзка с еднократните стипендии за отлично представяне при участия на деца и ученици в събтия от Поддейност 1.2:
1. Когато събтието от Индикативния календар е свързано с отборно представяне, еднократната стипендия за призовите места /първо, второ и трето/ е една за целия отличил се отбор или за всеки участник от отбора?
ОТГОВОР:
Съгласно т. 13 „Дейности, допустими за финансиране“ от УК за една календарна година може да се отпусне само една еднократна стипендия за дете/ученик с призово класиране от участие в събитие за насърчаване на талантите от Индикативния календар.
Същевременно е уточнено че, за призово класиране в събитие от календара за целите на настоящата процедура се счита първо, второ или трето място независимо дали при индивидуално класиране или при отборно/групово класиране.
Видно от гореизложеното еднократните стипендии за призово класиране в събитие в рамките на поддейност 1.2 се отпускат за всяко дете/ученик, заело призово класиране в събитие от Индикативния календар, независимо дали това е в рамките на индивидуално или отборно/групово класиране. В този смисъл за една календарна година може да се отпусне по една еднократна стипендия за всяко дете/ученик, участвало в отбор, заел призово класиране в събитие от Индикативния календар.

ВЪПРОС 29 от 06.11.2025 г. (Q029 постъпил чрез ИСУН):
Здравейте,
Моля за следните уточнения:
1. Допустимо ли е в събитията по Поддейност 1.2 да участват деца и ученици извън територията на Общината кандидат, както и извън съответния компонент? 
    Ако е допустимо, моля да потвърдите дали тези участници могат да се включват в отчетността по индикаторите на проекта и при какви условия?
2. Ако в събития по Поддейност 1.2 участват и деца/ученици от други общини/компонент, допустимо ли е финансиране на стипендии за отличените участници, които не са от Общината кандидат, при спазени изисквания за демаркация?
3. Допустимо ли е организирането на „Академия по подкастинг“ за ученици от горен курс в хибриден формат (комбинация от присъствени и синхронни онлайн занятия) по Поддейност 1.1? Моля, потвърдете  дали хибридният формат е допустим, при условие че се води отчетност за реално проведените часове в рамките на ограниченията по Поддейност 1.1.
С уважение,
ОТГОВОР:
1. Моля, запознайте се с отговора на подточка 2 на въпрос 12.
2. Моля, вижте т. 1 от настоящия отговор.
3. Моля, запознайте се с отговора на подточка 7 на въпрос 13 относно конкретните формулировки на наименованията на събитията, включени в Индикативния календар. Що се отнася до посочения във въпроса хибриден формат (комбинация от присъствени и синхронни онлайн занятия), изискванията към формата на подготвителните занимания по поддейност 1.1 съгласно т. 13 „Дейности, допустими за финансиране“ от УК, обхващат следното:
· групово или по изключение индивидуално провеждане
· в малки групи, като всеки кандидат по своя преценка определя числеността на групите при съобразяване със спецификата на дейността
· максимална продължителност на подготовката на едно дете или ученик - до 70 часа в учебно време
Видно от гореизложеното УК не поставят специфично изискване подготвителните занимания да са само присъствени. Обръщаме внимание, че независимо от избраната от кандидата конкретна формулировка на подготвителното занимание по поддейност 1.1, тя не трябва да противоречи на Условията за кандидатстване и Административния договор и въпросното занимание трябва да бъде организирано и проведено съобразно горецитираните изисквания към подготвителните занимания от УК, а отчитането му следва да бъде осъществено при спазване на Условията за възстановяване на разходите (Приложение XVII от Условията за изпълнение).

ВЪПРОС 30 от 07.11.2025 г. (Q030 постъпил чрез ИСУН):
Уважаеми дами и господа,
Във връзка с отворена процедура за предоставяне на безвъзмездна финансова помощ чрез подбор на проектни предложения BG05SFPR001-2.003 "Подкрепа за ученици с таланти" бихме желали да зададем следния конкретен въпрос:
Съгласно изискването за доказване на административен капацитет, Ръководителят на проекта е необходимо да притежава минимум  2 години опит в управлението/изпълнението на сходен тип дейности и/или управление/изпълнение на сходен тип проекти. В УК е посочено: За целите на процедурата под „сходен тип дейности“ следва да се разбират „дейности в сферата на образованието/изкуствата/културата/спорта и/или работата с уязвими групи. В тази връзка, моля за еднозначен отговор допустимо ли е лице, което има трудов стаж над 2 години в държавен или общински орган, който осъществява социална помощ и подкрепа, и попада точно в полето на работа с такива групи — защото подпомага социалната интеграция, достъпа до услуги и защита на лица в риск /Дирекция „Социално подпомагане“/, да бъде Ръководител в екипа за организация и управление на проекта?
ОТГОВОР:
Опит от минимум 2 години при работа с уязвими групи попада в обхвата на „сходен тип дейности“, както е определен в т. 11 „Допустими кандидати“ от Условията за кандидатстване, за целите на доказване на административния капацитет на ръководителя на основния екип за управление на проекта. Отговорност на кандидата е преценката дали притежавания от всяко лице опит, покрива изискванията за сходен опит съгласно УК. На етап кандидатстване всеки кандидат доказва наличието на административен капацитет за изпълнението на проекта, като представя автобиографии по образец (Приложение IV към УК) на членовете на основния екип за организация и управление, чрез които удостоверява съответствието на притежаваната от всеки член квалификация с поставените изисквания относно продължителност и вид на придобит сходен опит. Обръщаме внимание, че разясненията, предоставени от Управляващия орган по отношение на Условията за кандидатстване, не съдържат становище относно качеството на проектните предложения и са задължителни за кандидатите.

